เดนนิส อามาโต

เดนนิส อามาโต (เกิดวันที่ 26 มิถุนายน ค.ศ. 1980) เป็นอดีตนักฟุตบอลและผู้ฝึกสอนชาวเยอรมัน ปัจจุบันเป็นหัวหน้าผู้ฝึกสอนของลำพูน วอริเออร์ ในไทยลีก

เขาเคยทำผลงานพาทีมชัยนาท ฮอร์นบิล, เชียงใหม่ ยูไนเต็ด และ สุโขทัย เลื่อนชั้นสู่ไทยลีก

 ประวัติการทำงาน 
อามาโตเริ่มต้นอาชีพผู้ฝึกสอนที่บริษัทสปอร์ตไทย-บาวาเรีย เขาทำหน้าที่คัดเลือกเยาวชนไปฝึกฟุตบอลที่สโมสรฟุตบอลบาเยิร์นมิวนิก โดยทีมของอามาโตสามารถคว้าอันดับที่ 3 ในการแข่งขันฟุตบอลเยาวชนที่มีสโมสรจากออสเตรีย เยอรมัน ญี่ปุ่น จีน และสหรัฐ ผู้เล่นที่มีชื่อเสียงในทีม ได้แก่ เอกนิษฐ์ ปัญญา และณัฐวุฒิ ชูติวัตร

 ชัยนาท ฮอร์นบิล 
ในปี ค.ศ. 2017 บริษัทสปอร์ตไทย-บาวาเรียได้เข้ามาปรับโครงสร้างให้กับชัยนาท ฮอร์นบิล ที่เพิ่งตกชั้นจากไทยลีก ฤดูกาล 2016 โดยทางบริษัทฯ ได้แต่งตั้งเดนนิส อามาโต ให้เป็นผู้อำนวยการสโมสร ต่อมาในเดือนเมษายนปีเดียวกัน สโมสรชัยนาทได้แยกทางกับบียอร์น คลีม หัวหน้าผู้ฝึกสอนคนก่อนหน้า หลังจากที่พาทีมบุกแพ้อ่างทอง 0-3 ทำให้เดนนิส อามาโต ได้รับการแต่งตั้งให้เป็นหัวหน้าผู้ฝึกสอนชั่วคราว

วันที่ 23 กันยายน ค.ศ. 2017 อามาโตพาทีมชัยนาทเปิดบ้านเฉือนชนะลำปาง 1-0 ทำให้ชัยนาทเลื่อนชั้นกลับสู่ไทยลีกภายในหนึ่งฤดูกาลได้สำเร็จ ต่อมาวันที่ 15 ตุลาคม อามาโตพาทีมคว้าแชมป์ไทยลีก 2 ได้สำเร็จ ในนัดที่บุกไปแพ้เกษตรศาสตร์ 4-2 ยุติสถิติไม่แพ้ใครในลีก 18 นัดติดต่อกัน อย่างไรก็ตาม คู่แข่งหัวตารางอย่างแอร์ฟอร์ซ เซ็นทรัล ก็บุกไปแพ้สมุทรสงคราม ทำให้เพียงพอต่อการเป็นแชมป์ของชัยนาท

อย่างไรก็ตาม ในเดือนพฤศจิกายน ค.ศ. 2017 อามาโตได้แยกทางกับชัยนาท เนื่องจากยังคงติดสัญญากับบริษัทสปอร์ตไทย-บาวาเรีย

 อ่างทอง 
ในเดือนธันวาคม ค.ศ. 2017 อามาโตได้รับการแต่งตั้งให้เป็นผู้อำนวยการอ่างทองในไทยลีก 2 พร้อมกับดาเนียล กายเกอร์ ที่ได้รับการแต่งตั้งให้เป็นหัวหน้าผู้ฝึกสอนด้วยเช่นกัน

 ชัยนาท ฮอร์นบิล (ครั้งที่ 2) 
วันที่ 18 กุมภาพันธ์ ค.ศ. 2018 อามาโตได้กลับมาคุมทีมชัยนาทอีกครั้ง แทนที่ดราโก มามิช ที่แยกทางกับสโมสรเนื่องจากปัญหาครอบครัว โดยคุมทีมนัดแรกเมื่อวันที่ 25 กุมภาพันธ์ นัดที่ชัยนาทเปิดบ้านแพ้บุรีรัมย์ ยูไนเต็ด 0-2 และเก็บชัยชนะนัดแรกได้เมื่อวันที่ 28 มีนาคม ค.ศ. 2018 นัดที่ชัยนาทบุกไปชนะเชียงราย ยูไนเต็ด 2-1

อามาโตพาทีมชัยนาทเก็บแต้มได้พอสมควร ทำให้สถานการณ์การหนีตกชั้นผ่อนคลายลง อีกทั้งยังทำสถิติใหม่ด้วยการเอาชนะทีมใหญ่ ได้แก่ บุกชนะบางกอกกล๊าสเป็นครั้งแรกด้วยผล 5–2 เมื่อวันที่ 28 เมษายน ค.ศ. 2018, บุกชนะบุรีรัมย์เป็นครั้งแรกด้วยผล 1–0 เมื่อวันที่ 16 มิถุนายน ค.ศ. 2018 เปิดบ้านเอาชนะเมืองทองเป็นครั้งแรกด้วยผล 2–1 เมื่อวันที่ 22 กันยายน ค.ศ. 2018 และบุกไปชนะสุพรรณบุรีเป็นครั้งแรกด้วยผล 2–1 เมื่อวันที่ 7 ตุลาคม ค.ศ. 2018 ซึ่งเป็นนัดปิดฤดูกาล ทำให้ชัยนาทรอดตกชั้นได้ในที่สุด

ในฤดูกาล 2019 อามาโต ประกาศอำลาสโมสรหลังจบฤดูกาล เนื่องจากไม่สามารถช่วยให้ชัยนาทอยู่รอดในไทยลีกได้ โดยชัยนาทจะต้องตกชั้นลงไปเล่นในไทยลีก 2 ฤดูกาล 2563

 เกียรติประวัติ 
 ผู้ฝึกสอน 
สุโขทัย
 ไทยลีก 2: รองชนะเลิศ ฤดูกาล 2564–65
เชียงใหม่ ยูไนเต็ด
 ไทยลีก 2: รองชนะเลิศ ฤดูกาล 2563–64
ชัยนาท ฮอร์นบิล
 ไทยลีก 2: ชนะเลิศ ฤดูกาล 2560

 อ้างอิง 

 แหล่งข้อมูลอื่น 
 เฟซบุ๊คอย่างเป็นทางการ
 ข้อมูลฐานะผู้เล่น
 ข้อมูลฐานะผู้จัดการทีม

หมวดหมู่:บุคคลที่ยังมีชีวิตอยู่
หมวดหมู่:นักฟุตบอลชาวเยอรมัน
หมวดหมู่:กองหลังฟุตบอล
หมวดหมู่:ผู้เล่นแอร์สเทอ เอ็ฟเอ็สเฟา ไมนทซ์ 05
หมวดหมู่:ผู้จัดการทีมฟุตบอลชาวเยอรมัน
หมวดหมู่:ผู้จัดการทีมสโมสรฟุตบอลชัยนาท ฮอร์นบิล
หมวดหมู่:ผู้จัดการทีมสโมสรฟุตบอลเชียงใหม่ ยูไนเต็ด
หมวดหมู่:ผู้จัดการทีมสโมสรฟุตบอลสุโขทัย
หมวดหมู่:ผู้จัดการทีมสโมสรฟุตบอลพัทยา ยูไนเต็ด (ก่อตั้ง พ.ศ. 2566)